Document ID: 32013R0885

A BIZOTTSÁG 885/2013/EU FELHATALMAZÁSON ALAPULÓ RENDELETE
(2013. május 15.)
az intelligens közlekedési rendszerekre vonatkozó 2010/40/EU európai parlamenti és tanácsi irányelvnek a teher- és haszongépjárművekkel igénybe vehető biztonságos és védett parkolóhelyekre vonatkozó információs szolgáltatásnyújtás tekintetében történő kiegészítéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az intelligens közlekedési rendszereknek a közúti közlekedés területén történő kiépítésére, valamint a más közlekedési módokhoz való kapcsolódására vonatkozó keretről szóló, 2010. július 7-i 2010/40/EU európai parlamenti és tanácsi irányelvre (1) és különösen annak 3. cikke e) pontjára és 6. cikke (1) bekezdésére,
az európai adatvédelmi biztossal való konzultációt követően,
mivel:
(1)
A 2010/40/EU irányelv 3. cikkének e) pontja kiemelt intézkedésként jelöli meg a tehergépjárművek és a haszongépjárművek számára biztonságos és védett parkolóhelyekre vonatkozó információs szolgáltatások nyújtását.
(2)
A 2010/40/EU irányelv 6. cikkének (1) bekezdése értelmében a Bizottságnak el kell fogadnia azokat az előírásokat, amelyek szükségesek a kompatibilitás, a kölcsönös átjárhatóság és a folyamatosság biztosításához az intelligens közlekedési rendszereknek (ITS) a biztonságos és védett parkolóhelyekre vonatkozó információs szolgáltatások céljára történő kiépítése és operatív alkalmazása tekintetében. E rendeletnek az a célja, hogy információs szolgáltatások kiépítése révén optimálissá tegye a parkolóhelyek kihasználását, és a járművezetők, illetve a fuvarozók számára megkönnyítse annak eldöntését, hogy mikor és hol parkoljanak.
(3)
A közúti árufuvarozást érintő bűnözés megelőzéséről és az ellene folytatott küzdelemről, valamint a biztonságos tehergépjármű-parkolók létesítéséről szóló tanácsi állásfoglalás (2) nyomatékosítja, hogy növelni kell a tehergépjármű-vezetők biztonságát és védelmét, és bővíteni kell a parkolási lehetőségeket.
(4)
A kötelező pihenőidők és szünetek befolyásolhatják a járművezetőnek a parkolóhely kiválasztásakor tanúsított magatartását. E rendeletnek az a célja, hogy információs szolgáltatások kiépítése révén optimálissá tegye a parkolóhelyek kihasználását, és a járművezetők, illetve a fuvarozók számára megkönnyítse annak eldöntését, hogy mikor és hol parkoljanak.
(5)
Annak érdekében, hogy a szolgáltatás az egész Unióban kölcsönösen átjárható és folyamatos legyen, továbbá messzemenően érvényre jussanak az adatvédelmi követelmények, fontos, hogy a tagállamok összessége harmonizált és egyöntetű megközelítést alakítson ki a tehergépjárművek és haszongépjárművek biztonságos és védett parkolóhelyekkel való ellátására szolgáló információs szolgáltatásoknak az Unió területén történő nyújtásához. Ebből a célból a tagállamok műszaki megoldásokra és szabványokra - elsősorban európai, illetve nemzetközi szabványügyi szervezetek, illetve egyesületek munkájára - támaszkodhatnak annak érdekében, hogy az EU egészében biztosítsák a szolgáltatás kölcsönös átjárhatóságát és folytonosságát, és maradéktalanul figyelembe vegyék az adatvédelmi követelményeket.
(6)
A biztonságról és a kényelemről szolgáltatott információk segítenek a járművezetőnek a parkolási helyszín megválasztásában. Az egyes parkolóhelyek biztonsági, védelmi és szolgáltatási jellemzőinek megjelenítése iránymutatásul szolgálhat.
(7)
Ha egyes területeken tartósan nagy a kereslet a biztonságos és védett parkolási helyszínek iránt, a helytelen parkolás elkerülése érdekében a tehergépjármű-vezetőket a megtelt parkolóhelyről olyan helyszínre kell átirányítani a kiemelt övezeten belül, ahol vannak még szabadon álló, biztonságos és védett parkolóhelyek; a tagállamoknak tehát ki kell jelölniük a „kiemelt övezeteket”.
(8)
Ha a biztonságos és védett parkolási helyszíneket statikus jelzőtáblák jelzik, akkor ez utóbbiaknak meg kell felelniük az 1968. november 8-i bécsi egyezménynek, amennyiben az adott tagállam annak részes fele.
(9)
A közszféra információinak további felhasználásáról szóló, 2003. november 17-i 2003/98/EK európai parlamenti és tanácsi irányelv (3) meghatározza a közigazgatási szervek birtokában lévő információk további felhasználásának minimális szabályozását. Az irányelv a belső piac két pillérén - az átláthatóságon és a tisztességes versenyen - alapul, és arra kívánja ösztönözni a tagállamokat, hogy lépjenek túl a közszféra információinak további felhasználására irányadó minimális szabályozáson, és fogadjanak el olyan intézkedéseket, amelyek a közigazgatási szervek birtokában lévő dokumentumok - e rendelet alkalmazásában: adatok - széleskörű felhasználását teszik lehetővé. Bizonyos esetekben az adatok további felhasználására nem felhasználási engedély keretében kerül sor. Más esetekben felhasználási engedély kerül kibocsátásra, amely az engedély jogosultja általi további felhasználást feltételekhez köti, és amely a felelősségről, az adatfelhasználás szabályszerűségéről, az adatvédelmi követelmények betartásáról, a változtatás tilalmáról és a forrás megjelöléséről rendelkezik. Ez nem érinti a harmadik feleknek a szellemi tulajdonhoz fűződő jogait.
(10)
Felhasználóktól érkező visszajelzéseknek azokat az információkat nevezzük, amelyeket a parkolók igénybe vevői közölnek azért, hogy személyes és névtelen tanáccsal lássák el a későbbi igénybe vevőket és a tehergépjárműveknek fenntartott parkolási helyszín üzemeltetőit. Ez az információ felhasználható az információs szolgáltatások minőségbiztonsági ellenőrzésére, valamint értékelési célra. Gondoskodni kell arról, hogy a visszajelzés névtelen maradjon.
(11)
Az ITS alkalmazásainak és szolgáltatásainak kiépítése és használata személyes adatok feldolgozásával járhat: ennek során tiszteletben kell tartani az uniós jogszabályokat és különösen a személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelv (4) és az elektronikus hírközlési ágazatban a személyes adatok kezeléséről, feldolgozásáról és a magánélet védelméről szóló, 2002. július 12-i 2002/58/EK európai parlamenti és tanácsi irányelv (5) (Elektronikus hírközlési adatvédelmi irányelv) rendelkezéseit. Az ITS-alkalmazásokra tehát alkalmazni kell a célhoz kötöttség és az adatminimalizálás elvét.
(12)
Az ITS-alkalmazásoknak és -szolgáltatásoknak a 2010/40/EU irányelv 6. cikke alapján elfogadott előírások szerinti kiépítését és használatát szabályozó rendelkezések összhangban vannak az uniós joggal, beleértve különösen a hibás termékekért való felelősségre vonatkozó tagállami törvényi, rendeleti és közigazgatási rendelkezések közelítéséről szóló, 1985. július 25-i 85/374/EGK tanácsi irányelvet (6) és az azt átültető nemzeti jogszabályokat is.
(13)
Az Európai Unióról szóló szerződés 5. cikkében meghatározott arányosság elvével összhangban ez a rendelet nem lépi túl az e cél eléréséhez szükséges mértéket,
ELFOGADTA EZT A RENDELETET:
1. cikk
Tárgy és hatály
Ez a rendelet a 2010/40/EU irányelvnek megfelelően rögzíti azokat az előírásokat, amelyek szükségesek a kompatibilitás, a kölcsönös átjárhatóság és a folyamatosság uniós szintű biztosításához az intelligens közlekedési rendszereknek a teher- és haszongépjárművek biztonságos és védett parkolóhelyeire vonatkozó információs szolgáltatások céljára történő kiépítése és operatív alkalmazása tekintetében.
Rendelkezéseit a transzeurópai közúti hálózaton történő információs szolgáltatásnyújtásra kell alkalmazni.
2. cikk
Fogalommeghatározások
E rendelet alkalmazásában:
1. „biztonságos és védett parkolóhely”: kereskedelmi úthasználóknak fenntartott parkolóhely, amely a helytelen parkolás elkerülését, valamint a járművezetők és szállítmányuk biztonságát szolgálja;
2. „felhasználó”: minden tehergépjármű-, illetve haszongépjármű-vezető, szállítmányozó, teherfuvarozó, forgalomirányító szervezet, továbbá minden más érintett szervezet, például a szállítmánytulajdonosok, a biztosítótársaságok, a közúti hatóságok és a rendőrség. Őket látják el információval a szolgáltatók;
3. „szolgáltató”: minden olyan magán- vagy közszervezet, amely információs szolgáltatásokat nyújt felhasználóknak;
4. „adat”: tehergépjárműveknek fenntartott parkoló üzemeltetője által szolgáltatott információ, amely leírja a tehergépjármű-parkolás helyszínét;
5. „információ”: összesített, feldolgozott, illetve kivonatolt adat, amelyet a szolgáltató különféle csatornákon keresztül a felhasználó rendelkezésére bocsát;
6. „információs szolgáltatás”: a felhasználóknak iránymutatást adó, a kötelező pihenőidők és szünetek betartását, a helytelen parkolás visszaszorítását és a parkolóhelyek optimális kihasználását támogató szolgáltatás;
7. „felhasználóktól érkező visszajelzés”: azok az információk, amelyeket felhasználók közölnek azért, hogy személyes és névtelen tanáccsal lássák el a későbbi felhasználókat és a tehergépjárműveknek fenntartott parkolási helyszín üzemeltetőit;
8. „dinamikus információ”: az adott parkolási helyszínen éppen rendelkezésre álló befogadóképességről vagy a parkolási helyszín mindenkori állapotáról (szabad/megtelt/zárva) szóló pillanatnyi információ;
9. „statikus információ”: a parkoló üzemeltetője által szolgáltatott, a parkolási helyszín leírásával kapcsolatos információ;
10. „az információ megbízhatósága”: a rendelkezésre bocsátott információnak a valós helyzethez mért pontossága;
11. „helytelen parkolás”: nehéz tehergépjárműveknek a biztonságos és védett parkolóhelyeken kívüli megállása vagy várakozása autópályákon vagy közúti folyosókon, a leállósávon vagy túlzsúfolt parkolóhelyeken;
12. „hozzáférési pont”: digitális hozzáférési pont, ahol a parkolóhelyekről szóló információt összegyűjtik, feldolgozzák és terjesztésre rendelkezésre bocsátják. E hozzáférési pontok lehetővé teszik az információs szolgáltatások határokon keresztüli rendelkezésre bocsátását;
13. „kiemelt övezet”: olyan - a nemzeti hatóságok által kijelölt - útszakasz, ahol egy vagy több helyszínen hiány van a biztonságos és védett parkolóhelyekből, ami az ugyanazon övezetben máshol fellelhető kihasználatlan parkolási férőhelyekről való információszolgáltatással orvosolható.
3. cikk
Az információs szolgáltatások nyújtására vonatkozó követelmények
(1) A tagállamok kijelölik azokat a területeket, ahol a forgalmi és biztonsági feltételek indokolttá teszik a biztonságos és védett parkolóhelyekre vonatkozó információs szolgáltatások kiépítését.
A tagállamok továbbá kijelölik azokat a kiemelt övezeteket, ahol dinamikus információt kell szolgáltatni.
(2) Az információs szolgáltatásokat a 4-7. cikkben rögzített követelményeknek megfelelően kell nyújtani.
4. cikk
Adatgyűjtés
A parkolókat üzemeltető köz-, illetve magánszervezetek és a szolgáltatók összegyűjtik és rendelkezésre bocsátják azokat - a felhasználóknak szánt - adatokat, amelyek leírják a biztonságos és védett parkolási köz- és magánhelyszínek parkolási létesítményeit. Az összegyűjtésre szánt adatoknak bármely releváns eszközzel könnyen továbbíthatóknak kell lenniük, akár távolra is, annak érdekében, hogy a parkolóhely-üzemeltetők távolról összegyűjthessék őket. A parkolókat üzemeltető köz-, illetve magánszervezetek és a szolgáltatók DATEX II (7) profilokat vagy más nemzetközileg kompatibilis formátumokat használnak az információs szolgáltatásoknak az egész Unióra kiterjedő kölcsönös átjárhatósága érdekében.
Az összegyűjtésre kerülő adatok a következők:
1.
Statikus adatok a parkolási helyszínekről, beleértve a következőket (esettől függően):
-
a parkolási helyszín azonosítására szolgáló információ (a tehergépjárműveknek fenntartott parkolási helyszín neve és címe) [legfeljebb 200 karakter],
-
helymeghatározási információ a parkolási helyszín bejáratáról (földrajzi hosszúság és szélesség) [20 + 20 karakter],
-
1. főútvonal azonosítója/irány [20 karakter/20 karakter] 2. főútvonal azonosítója/irány [20 karakter/20 karakter], ha ugyanaz a parkoló két út felől is megközelíthető,
-
szükség esetén a parkolóhoz vezető kijárat megjelölése [legfeljebb 100 karakter]/a főútvonaltól mért távolság [3 jegyű egész szám] km-ben vagy mérföldben,
-
tehergépjárművel igénybe vehető szabad parkolóhelyek száma összesen [3 jegyű egész szám],
-
a parkolási díj összege és pénzneme [300 karakter].
2.
Információk a parkolási helyszín biztonsági jellemzőiről és felszereltségéről:
-
a parkoló biztonsági, védelmi és szolgáltatási felszereléseinek leírása, beleértve országos besorolását is, ha létezik (500 karakter),
-
hűtöttárú-szállító járművel igénybe vehető parkolóhelyek száma [4 számjegyű numerikus],
-
információk a különleges szállítmányú tehergépjárműveknek szánt és az egyéb különleges felszerelésekről, illetve szolgáltatásokról [300 karakter].
A parkoló üzemeltetőjének elérhetősége:
-
utónév és családi név [legfeljebb 100 karakter],
-
telefonszám [legfeljebb 20 karakter],
-
e-mail cím [legfeljebb 50 karakter],
-
az üzemeltető hozzájárult-e elérhetősége nyilvánosságra hozatalához [igen/nem].
3.
A parkolóhelyek rendelkezésre állásáról szóló dinamikus adatok, beleértve annak megjelölését is, hogy a parkoló megtelt vagy zárva tart-e, illetve, hogy hány szabad parkolóhely áll pillanatnyilag rendelkezésre.
5. cikk
Adatmegosztás és -csere
(1) A parkolókat üzemeltető köz-, illetve magánszervezetek, valamint a szolgáltatók egymás között megosztják és átadják a 4. cikk (1) bekezdésében említett adatokat. Erre a célra a DATEX II formátumot (CEN/TS 16157 szabvány) vagy más, a DATEX II-vel kompatibilis nemzetközi, gépi úton feldolgozható formátumot használnak. Az adatokhoz csere és további felhasználás céljára minden információs szolgáltatást nyújtó köz- és magánszervezetnek, illetve minden parkolóüzemeltetőnek - megkülönböztetéstől mentesen és a 2003/98/EK irányelvben rögzített hozzáférési jogokkal és eljárásokkal összhangban - hozzáférést kell biztosítani.
(2) A statikus adatok nemzeti vagy nemzetközi hozzáférési ponton keresztül hozzáférhetők.
(3) A dinamikus adatok esetében a tagállamok (vagy a nemzeti hatóságok) felelnek azon központi nemzeti vagy nemzetközi hozzáférési pont létrehozásáért és kezeléséért, amely a felhasználók kiszolgálása érdekében nyilvántartja az ország területén működő valamennyi tehergépjárműparkoló-üzemeltető, illetve szolgáltató egyedi hozzáférési pontját.
(4) A tagállamok hozzájárulhatnak egy nemzetközi hozzáférési pont működéséhez, mégpedig úgy, hogy adatokat szolgáltatnak, és gondoskodnak arról, hogy azok minősége megfeleljen a 7. cikkben foglalt követelményeknek.
(5) A köz-, illetve magántulajdonban lévő dinamikus adatokhoz való hozzáférésért, valamint ezen adatok cseréjéért és további felhasználásáért felszámított díjnak ésszerűnek kell lennie, összhangban a közszféra információinak további felhasználásáról szóló irányelvvel.
(6) A parkolókat üzemeltető köz- és magánszervezetek, illetve -szolgáltatók rendszeres időközönként - a 4. cikk (1) bekezdésében említett statikus adatok esetében legalább évente - megfelelő elektronikus úton eljuttatják az általuk összegyűjtött statikus adatokat a nemzeti vagy a nemzetközi hozzáférési ponthoz.
A dinamikus adatok esetében a parkolóüzemeltető köz- és magánszervezetek, illetve -szolgáltatók a 4. cikk (3) bekezdésében említett információkat legalább 15 percenként aktualizálják.
6. cikk
Az információ terjesztése
Az adott helyszínen információkat gyűjtő szolgáltatóknak tájékoztatniuk kell:
-
legalább a folyosó mentén körülbelül 100 km-es távolságon belül található következő két biztonságos és védett parkolási helyszínről,
-
kiemelt övezetben legalább a körülbelül 100 km-es távolságon belül található következő két biztonságos és védett parkolási helyszín szabad parkolóhelyeinek számáról.
Az információterjesztésnek összhangban kell lennie a bécsi egyezménnyel, amennyiben az adott tagállam annak részes fele. A járművezető figyelemkiesésének és kifáradásának elkerülésére a járműfedélzeti alkalmazásokat robusztus felhasználói felülettel kell ellátni.
A parkolóüzemeltetők, illetve -szolgáltatók az általuk alkalmasnak ítélt tájékoztatási eszközök révén értesítik a felhasználókat, ha bármilyen új információs szolgáltatást vezetnek be a biztonságos és védett parkolás előmozdítására.
7. cikk
Minőségbiztosítás
A parkolókat üzemeltető köz- és magánszervezetek a parkolási helyszínek állapotában bekövetkező minden változásról - beleértve a bezárásukat is - haladéktalanul értesítik a nemzeti vagy nemzetközi hozzáférési pontot és a nemzeti hatóságokat.
A parkolóhelyeket üzemeltető köz- és magánszervezetek minden újonnan létesülő kiemelt övezet esetében gondoskodnak az információk megbízhatóságáról. Ebből a célból rendszeres időközönként ellenőrzik a távérzékelő berendezéseket, többek között úgy is, hogy mérik a különbséget a kijelzőn megjelenő adatok és a valóságban rendelkezésre álló parkolóhelyszám között. Ezt az információt a 8. cikknek megfelelően kell értékelni.
8. cikk
A követelményeknek való megfelelés értékelése
(1) A tagállamok kijelölik azt a nemzeti szervet, amelynek hatáskörébe tartozik annak értékelése, hogy a 4-7. cikk szerinti feltételeket betartják-e a szolgáltatók, a parkolóüzemeltetők és a közútkezelők. A szóban forgó nemzeti szervnek pártatlannak és ez utóbbiaktól függetlennek kell lennie.
Két vagy több tagállam közös regionális szervet jelölhet ki az említett követelmények betartásának a területükön történő értékelésére vonatkozó hatáskör gyakorlására.
A tagállamok tájékozatják a Bizottságot a kijelölt szervről.
(2) Minden szolgáltató az illetékes kijelölt szervhez nyilatkozatot nyújt be a 4-7. cikkben rögzített követelmények betartásáról.
A nyilatkozat a következőket tartalmazza:
a)
a teher- és haszongépjárművek biztonságos és védett parkolóhelyein a 4. cikk alapján összegyűjtött adatok, beleértve az információs szolgáltatás nyilvántartásában szereplő parkolóhelyek számát is;
b)
az információs szolgáltatások felhasználókhoz való eljuttatásának módja;
c)
a biztonságos és védett parkolóhelyeknek a dinamikus információs szolgáltatásokkal való lefedettsége;
d)
a rendelkezésre bocsátott információ minősége és elérhetősége, az információ hozzáférési pontjai, továbbá az információ rendelkezésre bocsátásának formátuma.
(3) A kijelölt szervek a köz- és a magánszektorbeli szolgáltatók és parkolóüzemeltetők körében szúrópróba-szerűen vizsgálják a nyilatkozatok helytállóságát, és kérik a 4-7. cikk szerinti követelmények betartásának igazolását.
A szolgáltatás minősége a felhasználóktól származó észrevételek alapján is értékelhető.
A kijelölt szervek az illetékes nemzeti hatóságokhoz évente jelentést nyújtanak be a hozzájuk beérkezett nyilatkozatokról és a szúrópróbaszerű vizsgálataik eredményeiről.
9. cikk
Nyomon követés
(1) A tagállamok az e rendelet hatálybalépésétől számított 12 hónapon belül közlik a Bizottsággal a következő információkat:
a)
a 4-7. cikkben rögzített követelmények betartásának értékelésére kijelölt illetékes szervek;
b)
adott esetben a nemzeti hozzáférési pont leírása.
(2) A tagállamok az e rendelet hatálybalépésétől számított 12 hónapon belül, azután pedig minden naptári évben közlik a Bizottsággal a következő információkat:
a)
a területükön található parkolóhelyek és parkolási helyszínek száma;
b)
az információs szolgáltatás nyilvántartásában szereplő parkolóhelyek részaránya;
c)
a parkolóhelyek rendelkezésre állásáról és a kiemelt övezetekről dinamikus információkat szolgáltató parkolási helyszínek részaránya.
10. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet a következő időpontoktól kell alkalmazni:
-
2015. október 1-jétől az e rendelet hatálybalépése előtt kiépített szolgáltatások nyújtása tekintetében,
-
2013. október 1-jétől az e rendelet hatálybalépése után kiépítésre kerülő szolgáltatások nyújtása tekintetében.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. május 15-én.

Labels: 12
8
3
0